28.2.2023
DA
Den Europæiske Unions Tidende
C 75/167
3.6.
FSDN bør ikke blot være et instrument, som offentlige myndigheder bruger til udfærdigelsen af offentlige politikker, men bør også afspejle behovene hos arbejdsmarkedets parter, forskningsinstitutioner, universiteter, landbrugere og NGO'er.
FSDN kan bidrage til, at landbrugere bliver bedre integreret i det finansielle system (kredit mv.).
FSDN bør med jævne mellemrum levere oversigter over landbrug på europæisk, nationalt og regionalt niveau og over de forskellige typer af landbrug.
3.7.
Alle landbrugere i EU, som er villige til at bidrage til FSDN, bør have mulighed herfor under hensyntagen til repræsentativitet, budgetbegrænsninger og målsætningerne for FSDN.
Bedrifter, som ikke udtages til stikprøver, bør frivilligt kunne bidrage til FSDN baseret på tilpassede, specifikke kriterier og metoder.
Landbrugerne bør ikke være forpligtet til at levere data til FSDN, og der bør ikke være sanktioner.
Også selvforsynende landbrug og delvis selvforsynende landbrug bør tages i betragtning.
De indsamlede data bør inddeles efter type af produkt (økologisk mv.).
3.8.
For at gøre FSDN mere effektivt bør der tages højde for moderne og innovativ dataindsamling og -behandling baseret på kunstig intelligens, tingenes internet, automatisk validering, OCR-software eller infrastruktur til fjernindsamling tillige med geodata generet gennem det europæiske rumprogram.
Der bør etableres en klar forbindelse mellem FSDN, den fælles landbrugspolitik og den europæiske åbne videnskabscloud.
3.9.
FSDN bør tage hensyn til, at lovgivningen i medlemsstaterne er forskellig, især vedrørende de miljømæssige og sociale aspekter, og nettet bør være smidigt nok til, at nye indikatorer kan medtages.
Der er nødt til at være et effektivt samarbejdet mellem forbindelseskontorer, medlemsstaternes kontorer og Kommissionens GD for Landbrug, hvis FSDN skal blive en succes.
Miljødata og sociale data bør tillægges samme betydning som økonomiske data, og det samme gælder små og store landbrugsbedrifter og forskellige regioner.
Åbenheden og villigheden til at bidrage til FSDN varierer på tværs af medlemsstaterne, og der bør tages hensyn til graden af følsomhed og den nøjagtige værdi af visse elementer.
3.10.
EØSU foreslår, at der tydeligt skelnes mellem data, som skal indsamles årligt, og data, der skal indsamles med jævne mellemrum.
Forskellige karakteristika, kilder, formater, dimensioner og grader af datagranularitet er en udfordring for FSDN, da de samme data ikke bør indsamles flere gange.
Der er store forskelle på tværs af medlemsstaterne, hvad angår omkostningsstrukturer for dataindsamling, og der er derfor behov for større fleksibilitet.
3.11.
Ved dataindsamlingen bør der tages højde for de forskellige kriser og den øgede prisvolatilitet, der er ved at blive en konstant variabel i landbrugsfødevarekæderne.
Krigen i Ukraine er med til at øge denne volatilitet, og fødevarespekulation lægger pres på forsyningskæderne.
De økonomiske midler, der afsættes til FSDN, bør sikres af Kommissionen og medlemsstaterne.
3.12.
EØSU foreslår, at der etableres et europæisk rådgivningsorgan med inddragelse af civilsamfundet, og som vælges på baggrund af gennemsigtige kriterier, til overvågning af dataindsamlingen og til at træffe beslutninger om dataanvendelse og strategiske ændringer i datakravene, under hensyntagen til de samfundsmæssige udfordringer og udviklingen i dataefterspørgslen.
3.13.
EØSU foreslår endvidere, at data vedrørende landbrugspraksis integreres i FSDN, nærmere bestemt vedrørende arealforvaltning, plantebeskyttelse, planteernæring, dyresundhed og -velfærd.
Bedste praksis inden for landbrug bør indsamles og udbredes som et resultat af FSDN, navnlig inden for det miljømæssige og sociale område (undervisning, modelværktøjer, god praksis, udveksling mellem rådgivere mv.).
3.14.
Data vedrørende klimaændringer, jordbundskvalitet og kulstoflagring, pesticidforbrug, vandkvalitet, luftkvalitet, energi og biodiversitet bør behandles som miljødata, der indsamles af landbrugerne eller ved hjælp af andre instrumenter, der er interoperable med FSDN.